‘President skuld land verduideliking oor Eskom’Foto: Twitter Mense het die reg om te weet wat die ware omvang van die krisis by Eskom is en die uitwerking wat dit op die hele land, asook op die ekonomie en ons groeivooruitsigte sal hê, sê Cope. “Ons moet ook weet wat die regering van plan is om te doen om die krisis die hoof te bied,” sê die party na aanleiding van die jongste vlaag kragonderbrekings. Pres. Cyril Ramaphosa moet die verantwoordelikheid aanvaar en Suid-Afrikaners ŉ volledige en eerlike verduideliking gee van die kragopwekkingskrisis wat die land in die gesig staar en wat, indien enigiets, die regering daaraan doen. Die party sê hy het die afgelope week in die parlement gewaarsku Eskom het die vermoë om die hele land te kelder. Intussen meen die DA “beurtkrag” is die prys wat alle Suid-Afrikaners moet betaal vir die ANC se korrupsie en wanbestuur. Die Wes-Kaapse ekonomie word gevange gehou deur die mislukte kragvoorsiening. “Ons weet die steenkool by baie van die land se groot kragsentrales is so te sê op weens die frontmaatskappye wat die Guptas gebruik het om Eskom leeg te tap terwyl die steenkoolvoorraad feitlik in duie gestort het,” sê Tertius Simmers, DA-lid van die Wes-Kaapse provinsiale wetgewer en voorsitter van die staande komitee oor ekonomiese geleenthede, toerisme en landbou. “Aangesien die Wes-Kaapse regering uitgelewer is aan die ernstige korrupsie in die nasionale regering onder aanvoering van die ANC, word ons provinsiale ekonomie gevange gehou deur die mislukte kragvoorsiening.” Hy sê dis die prys wat die hele land en toekomstige geslagte moet betaal vir die ANC se kultuur van nepotisme en korrupsie wat nuwe hoogtes bereik het met die algehele kaping van die land, sy hulpbronne en dienste vir eie gewin. Simmers gee die versekering die Wes-Kaapse regering sal alles in sy vermoë doen om die uitwerking van korrupsie op nasionale vlak af te weer. “Gelukkig kon die DA-beheerde Stad Kaapstad die uitwerking van beurtkrag versag deur die bou van ŉ 180 MW- hidroëlektriese kragsentrale by die Steenbrasdam. “Dit het ons in staat gestel om kragonderbrekings te vermy of fase 1- pleks van fase 2-beurtkrag toe te pas. So kon ons ons provinsiale ekonomie en duisende werkgeleenthede beskerm,” sê hy.